  Виталий Пронин Удмуртиын ВИЧ-ен черлам 1 сюрс 325 муртлэн улонэз куспетӥ луиз.Арлы быдэ, 1983-тӥ арысен кутскыса, быдэс дунне майлэн куинетӥ арнянуналаз буре вае СПИД-лэсь быремъёсты. Кышкыт инфекция уг юа адямилэсь арлыдзэ но, выжызэ но, воргорон-а, нылкышно-а луэмзэ но. Ыштэм аръёс Азям пуке воргорон. Мукетъёслэсь номырин уг висъяськы кадь. Чиедгес мугоро, кисыриос ымнырзэ басьтӥллямтэ на. Но шоре меӵак учкыны кепыра кадь, палэнтӥськыса вераськыны турттэ. Газетэ уг лэзьы аслэсьтыз нимзэ гожтыны. Соин ик кушем ним сётом - Сергей. Туннэ со уг ваты ни: егит дырыз палэнтӥ ортчиз. - 1993-тӥ арын кушласькыны кутски наркотикъёсын, - вера Сергей. - Со вакытэ асме олокин кожасько вал: мон огъёзъёсы кадь ӧвӧл - ачим тодӥсько кинэн эшъяськыны, мар карыны... 2000-тӥ арын героинэн сэрен шеди больницае - шугектӥ, передозировка луиз. Соку ик веразы: тыныд, пе, ВИЧ-инфекция паласькемын. Сергей уг ваты: та сярысь кылыса, улонэз, оло, йыруллань берыктӥськиз. Солы шуизы кадь: тон ӝоген кулод. Соин ик висёнэз сярысь ялан вунэтыны турттӥз - секыт ныпъетсэ ог 10 ар лушкем нуиз. Бен, телевизорысь, газетъёсысь ВИЧ, СПИД сярысь веранъёсты кылыса-адӟыса, сюлмыз нёркак луылӥз ик. Сыӵе вакытъёсы йырыз ӧжытак сайкиськылӥз кадь, наркотикъёсты но адӟемпотостэм карыны кутскылӥз. Озьы дырын-дырын вазиськылӥз реабилитацияя центръёсы. - Одӥгаз сыӵе центрын йӧнатӥськыкум, тодматски нылмуртэн, - азинтэ веранзэ Сергей. - Со но, мон кадь ик, героин вылын пукем, со но ВИЧ-инфекциен черламын. Кузпалъяським. Табере 2 пиналъёсмы будо ни - 9 но 11 арес соослы. Кыксы но тазаесь. Сергей эмъясьёс доры вазиськем лябӟыны кутскемез бере гинэ. Ассэ жадемен шӧдыны ӧдъям, ӵемысь мылкыдыз уродмылэм, ку вылаз пӧртэм потосъёс кылдылыны кутскиллям. Егит воргорон туннэ ВИЧ-инфекция сярысь шара вераны дӥсьтэ ни. Аслыз гинэ ӧвӧл, котырысьтыз адямиослы но. Ачиз калэ вуэмъёслы юрттыны тырше - одӥгаз реабилитацияя центрын со гажамон адями. Отчы вазиськисьёслы валэктэ: мон улон пыдсы усьылӥ, но султыны быгатӥ. Бен, Сергейлы каньыл уг йӧты: угось табере со эмъюмъёс вылын улоно луэ. Кинлы меда со кельшоз? Но мукет сямен уг луы. Со понна, мукетъёсыныз ӵошатыса, улонэз со уката золгес дунъяны кутскиз, котькуд минут понна шумпотэ. Ужезлы уг ӝожтӥськы, вуз карон удысын со ӟеч специалист. Кузпалыз банкын ужа. - Зэм, ВИЧ-инфекция паласькемъёс пӧлысь тросэз шугъясько уже интыяськыны, соос шӧдо шоразы кырыж учкылӥсьёсты, - ватсаз на воргорон. - Соин ик висёнзэс соос ӵемысь ватыны туртто. Кышкатӥсь лыдпусъёс Сергейлэсь адӟонзэ ас вылазы шӧдэмъёс шаерамы гинэ 7 сюрс 142 мурт луизы ни. Таослэн лыдзы арлы быдэ йылэ. Уката тросэз шараяськизы 2000-тӥ аръёсы, собере ӧжытак вис луылӥз кадь. Элькунысьтымы СПИД-эн нюръяськонъя центрлэн валтӥсь врачез Олег Горбунов верамъя, берло дыре ВИЧ-инфекция нош ик вӧлмыны кутскиз: 2013-тӥ арын 519 учыр пусъемын, 2014-тӥын - 762 учыр. Туэ 4-5 толэзь куспын гинэ 348 мурт висёнэз сярысь тодӥз ни. Ар пумозь таӵеос 1 сюрс пала люкаськыны быгатозы, пе. ВИЧ-инфекцилэсь выль кужымен вӧлмыны кутскемзэ специалистъёс герӟало синтетикалэсь лэсьтэм наркотикъёслэн аляменызы. - Выль шузимытӥсь суретъёслэн «кужымзы» вакчи дырлы гинэ тырме, - валэктӥз Олег Борисович. - Соин ик наркоманъёс соосты нуналаз 10-15 пол но сэръёсазы бышко. Ӵемысь - одӥг венен. Озьы ВИЧ-инфекция огез бордысь мукетызлы туж ӝог выже. Ог 40 процентэз висён шедьто на нылкышноослэн но воргоронъёслэн матысь кусыпъёссы пыр. Таосыз пӧлын тросгес кышномуртъёс. Оско кузпалъёссылы, оскисько дусымъёссылы... Таосыз, висёнзы сярысь кема аръёс ӵоже но тодытэк, улыны быгато. Угось ВИЧ-инфекцилы соос уг эскерисько, малпало: та чер соос борды нокызьы кырмиськыны уз быгаты. Эшшо тросэз малпало: висёнэ сярысь ӧй тоды ке, ӟечгес кӧло. Соин но эмъясьёс доры уг ветло, уг эскерисько.Нош куд-огез ВИЧ-ин-фекция шараяськем бере но та сярысь вунэтыны туртто - Сергей тодмомы музэн ик. Чильпырась оскон - ВИЧ-лэн вирусъёсыз тодмо луэм бере нырысетӥ аръёсаз, зэмен но, сыӵе малпан вал: черламъёслэн улонзы кема уз кыстӥськы, ВИЧ ӝоген выжоз СПИД-э, мугорлэн висёнъёсын нюръяськон кужымез лябӟоз, - пусйиз Олег Горбунов. - Озьыгес ик луыса кошкиз но. Удмуртиын гинэ ВИЧ-ен черлам 1 сюрс 325 муртлэн улонэз куспетӥ луиз. Зэм, таос пӧлысь тросэзлэн висёнэз СПИД-э выжыса ӧз вутты, соос борды мукет кышкыт висёнъёс лякиськизы, пӧлазы вань асьсэды быдтэмъёс но... Туала улон возьматэ ни: ВИЧ-инфекциен но огкыл шедьтыны луоно вылэм. Дуннеын ӧжыт ӧвӧл та черен артэ 20 арлэсь ятыр улӥсьёс. Асьме элькунын но вань 15-16 ар чидасьёс. Угось медицина кыдёке азьлане вамыштӥз: ВИЧ-инфекциез кортнаны быгатӥсь уно эмъюмъёс кылдытэмын. - Зэм, ВИЧ-инфекцилы пумит вакцина кылдытыны тодосчиос озьы ик уг быгато, - шуиз Олег Горбунов. - Угось солэн вирусъёсыз туссэс туж ӝог вошъяло. Но вируслэсь мугорын алямзэ дугдытыны луэ. Со понна адями быдэс даурзэ эмъюмъёс вылын улоно луэ ке но. Вирусъёслы пумит терапиез ортчемъёс висёнзэс уг кузьмало ни лушкем кусыпъёс пыр. Терапиез ортчем нылкышноос таза пинал вордо. Нош табере Санкт-Петер-бургысь тодосчиос эшшо бад-ӟым оскон пыӵато: соос выль эмъюм кылдытӥзы, али эскеронъёс мыно. - Тодосчиос верамъя, выль препарат кӧня ке пумо эмъюмъёсты воштыны быгатоз, озьы, 3-4 подова интые, 1-ез но тырмоз, - валэктӥз СПИД-эн нюръяськонъя элькун центрлэн валтӥсь врачез. - Тодосчиослэн сыӵе но осконзы вань: выль препарат адямиез мозмытоз быдэс улон ӵоже эмъюмъёс юонлэсь. Россиысь 6 городъёс пырисько экспериментэ. Соос пӧлын Ижевск но. Элькунысьтымы 10 мурт та программае шедьыны быгатоз. Та вакытлы 5-ез эмъяськыны кутскизы ни. Специалистъёс верамъя, ар пумын тодомы, вань-а пайдаез выль эмъюмлэн. Элина Кумачёва Туспуктӥз Александр Горбунов Теги: тазалык  